EURÓPSKA KOMISIA V Bruseli24. 4. 2015 JOIN(2015) 12 final SPOLOČNÁ SPRÁVA EURÓPSKEMU PARLAMENTU A RADE Osobitná administratívna oblasť Hongkong: Výročná správa za rok 2014



Zhrnutie Od odovzdania Hongkongu Čínskej ľudovej republike v roku 1997 Európska únia a jej členské štáty pozorne sledujú politický a hospodársky vývoj v osobitnej administratívnej oblasti (ďalej len „OAO“) Hongkong podľa zásady „jedna krajina, dva systémy“. V súlade so záväzkom voči Európskemu parlamentu prijatým v roku 1997 sa vydáva výročná správa o vývoji v Hongkongu. Táto sedemnásta správa sa týka diania v roku 2014. EÚ podporuje politiku „jednej Číny“ a zásadu „jednej krajiny, dvoch systémov“ a jej vykonávanie. Domnieva sa, že napriek rôznym ťažkostiam zásada „jednej krajiny, dvoch systémov“ v roku 2014 naďalej fungovala dobre v prospech Hongkongu, Číny ako celku a medzinárodného spoločenstva. Súdnictvo aj ďalej prejavovalo svoju nezávislosť a dôsledné dodržiavanie riadnych procesov. Počas rozsiahlej kampane občianskej neposlušnosti ostal hlavným princípom vlády, hospodárskych subjektov a širokej verejnosti právny štát. Protikorupčné opatrenia boli naďalej silné, čo dokazuje aj odsúdenie dvoch vplyvných osobností a pozitívne ukazovatele dobrej správy vecí verejných. Až na dva prípady bolo konanie polície počas trojmesačných prodemokratických protestov v uliciach profesionálne a použitie sily primerané. Sloboda médií ostala zachovaná, aj keď útoky na ich zástupcov vyvolávali čoraz väčšie obavy. Hospodársky systém voľného trhu fungoval efektívne a Hongkong bol aj naďalej konkurencieschopným medzinárodným obchodným strediskom a najvýznamnejším centrom na obchodovanie s pevninovou Čínou. Hongkong je v dôležitom štádiu svojho demokratického vývoja, ktoré je poznačené nebývalými protestmi a polarizovanejšími a intenzívnejšími diskusiami, ktoré odhaľujú tak politické, ako aj sociálno-ekonomické rozdiely. EÚ opäť zdôrazňuje svoje odhodlanie posilniť demokraciu v Hongkongu vrátane upevnenia právneho štátu, nezávislosti súdnictva, základných práv a slobôd, transparentnosti, slobody informácií a prejavu. Keďže má Únia záujem na budúcnosti Hongkongu, v súlade so základným zákonom podporuje zavedenie všeobecného volebného práva na zvolenie predsedu výkonnej rady v roku 2017 a legislatívnej rady v roku 2020. EÚ je naklonená snahám občanom Hongkongu o zvýšenie účasti na politickom živote a o skutočný výber pri voľbe predsedu výkonnej rady v roku 2017 a neskôr. Zodpovedná vláda prispieva k stabilite a prosperite, pomáha ochraňovať základné práva a slobody a slúži na udržanie pozície a konkurencieschopnosti Hongkongu ako kľúčového medzinárodného obchodného centra. Všeobecné volebné právo by vláde prinieslo väčšiu podporu verejnosti a legitimitu pri dosahovaní hospodárskych cieľov a riešení spoločenských problémov. Únia dúfa, že konštruktívnym dialógom bude Hongkong schopný dosiahnuť včasnú dohodu o demokratickom, spravodlivom, otvorenom a transparentnom volebnom systéme. V nadväznosti na to EÚ tiež dúfa, že proces zavedenia všeobecného volebného práva pri voľbách všetkých členov legislatívnej rady v roku 2020 sa začne bezodkladne. Únia je pripravená spolupracovať v otázkach týkajúcich sa volebnej reformy vrátane medziparlamentných stretnutí a výmeny praktických skúseností v oblasti demokratického rozvoja a zároveň pritom rešpektovať zásadu zvrchovanosti. Politický vývoj Zavedenie všeobecného volebného práva do volieb predsedu výkonnej rady Hongkongu v roku 2017 zostáva hlavným problémom domácej politiky. Základný zákon OAO Hongkong nariaďuje predsedovi výkonnej rady a legislatívnej rade ústavný postup, ktorý má päť krokov. Prvý krok urobila vláda OAO 15. júla 2014, keď predseda výkonnej rady Leung Čchun-jing predložil stálemu výboru Národného ľudového kongresu (ďalej len „SVNĽK“) Číny správu, v ktorej navrhol reformu systému volieb predsedu výkonnej rady. Návrh sa zakladal na päťmesačnej verejnej konzultácii, ktorá viedla k 124 700 písomným návrhom. Podľa správy predsedu výkonnej rady bola kľúčovou otázkou v diskusii nominácia kandidátov. Navrhuje, aby boli kandidáti nominovaní 1 200-členným menovacím výborom, ako stanovuje základný zákon. Zamietol myšlienku, že nominovať by mali občianske či politické strany, ktorá bola presadzovaná opozičnými pandemokratickými stranami. Tie tvrdili, že nominácia výborom nespĺňa demokratické normy a v skutočnosti by vyradila pandemokratických kandidátov. V nadväznosti na verejnú konzultáciu zorganizovala skupina občianskej spoločnosti Occupy Central with Love and Peace 20. – 29. júna neoficiálne referendum. Hlasovalo v ňom takmer 800 000 ľudí, čo bolo vysoko nad očakávania, pričom veľká väčšina podporila nominácie zo strany občianskych či politických strán. Provládna skupina občianskej spoločnosti Alliance for Peace and Democracy v auguste vyzbierala 1,5 milióna podpisov proti kampani Occupy Central a na podporu vlády; medzi signatármi bol aj predseda výkonnej rady Leung Čchun-jing a iní vyšší funkcionári. Debata sa ešte viac vyostrila po tom, čo čínska štátna rada 10. júla 2014 vydala bielu knihu s názvom „Politika ‚jednej krajiny, dvoch systémov‘ v OAO Hongkong v praxi“. V bielej knihe sa zdôrazňuje, že vysoký stupeň samostatnosti Hongkongu závisí od ústrednej vlády, ktorá má komplexné právomoci riadiť OAO, a tiež sa v nej uvádza potreba chrániť suverenitu, bezpečnosť a rozvojové záujmy Číny. Poukazuje sa v nej aj na to, že „milovať krajinu“ je základnou politickou povinnosťou hongkonských riadiacich pracovníkov vrátane sudcov a iných súdnych pracovníkov. Zatiaľ čo zástupcovia ústrednej vlády uviedli, že biela kniha len konštatuje existujúci stav a nepredstavuje novú politiku, mnohí v Hongkongu ju považovali za pokus oslabiť „vysoký stupeň samostatnosti“ Hongkongu a ohroziť nezávislosť jeho súdnictva. Dňa 31. augusta 2014 SVNĽK jednomyseľne rozhodol jednomyseľne rozhodol o rámci volieb, v ktorých sa po prvýkrát v roku 2017 bude predseda výkonnej rady voliť pravidlom „jedna osoba, jeden hlas“. Podľa tohto pravidla by na funkciu predsedu výkonného výboru mohli kandidovať len dvaja alebo traja kandidáti, ktorí by získali aspoň 601 hlasov od 1200-členného menovacieho výboru. Samotný menovací výbor by bol podľa vzoru súčasnej volebnej komisie rozdelený do štyroch sektorov a jeho členov by volilo zhruba 250 000 voličov z radov fyzických a právnych osôb. Rozhodnutie SVNĽK bolo vo všeobecnosti považované za obmedzujúcejšie, ako sa očakávalo, podľa opozičných skupín až príliš reštriktívne. Advokátska komora v Hongkongu ho označila za „neprimerane reštriktívne“. Vláda a predseda legislatívnej rady však vyhlásili, že v rozhodnutí SVNĽK bolo dosť flexibilných oblastí, ktoré by sa dali využiť na vylepšenie demokratického charakteru volebného systému. Najvýznamnejšou reakciou na rozhodnutie SVNĽK bola kampaň zorganizovaná študentskými skupinami a inými prodemokratickými aktivistami, ktorá sa začala v septembri. Aktivisti od 27. septembra zablokovali hlavné dopravné tepny v Hongkongu a demonštranti obkľúčili legislatívne sídla a hlavné vládne budovy. Deň po tom polícia použila slzotvorný plyn v rozsahu, ktorý sa všeobecne považoval za neprimeraný, čo vyburcovalo masy ľudí k účasti, a tá v istom momente dosiahla odhadom až 100 000 demonštrantov. Napriek ojedinelým prípadom násilností boli demonštrácie prevažne pokojné a použitie sily zo strany polície minimálne. Po stúpajúcom nesúhlase verejnosti demonštrácie postupne ochabli. Na základe rozhodnutia súdu boli blokády z ciest postupne odstránené, posledná z nich 15. decembra. Snaha vlády o dialóg s demonštrantmi a o kompromis bola vlažná. Počas demonštrácií vydalo niekoľko medzinárodných predstaviteľov vrátane generálneho tajomníka OSN Pan Ki-muna, britského premiéra Davida Camerona a vysokej predstaviteľky EÚ Catherine Ashtonovej vyhlásenia, v ktorých vyzývali obe strany, aby konali umiernene a snažili sa vyriešiť patovú politickú situáciu pokojne. Hoci boli demonštrácie pôvodne politické, odhalili aj dôležité sociálno-ekonomické problémy. Príčinou boli otázky živobytia a pocit ľudí, najmä mladých, že sú hospodársky utláčaní politickým systémom presadzujúcim záujmy podnikateľských elít, ktorých hlavným úsilím je zachovanie dobrých vzťahov s ústrednou vládou.

Akademický výskum ukázal, že mladí ľudia v Hongkongu sa výrazne stotožňujú s Hongkongom a nie Čínou ako celkom, a že majú obavy, že Čína zasahuje do právneho štátu, práv a slobôd Hongkongu. Vláda OAO Hongkong 7. januára 2015 uverejnila – mimo „postupu piatich krokov“ – správu, ktorá odrážala názory a očakávania ľudí v období od 31. augusta do 15. decembra 2014. Bola ústupkom vlády voči študentským demonštrantom, ktorí ju však kritizovali za to, že nedokázala vyriešiť zásadné otázky. Legislatívna rada V roku 2014 sa vzťahy medzi výkonnou a zákonodarnou zložkou vyhrotili, keď opoziční poslanci odmietli spolupracovať a rôznymi obštrukčnými taktikami zdržiavali vládne iniciatívy. Predseda legislatívnej rady viackrát využil na ukončenie diskusií svoju diskrečnú právomoc; po právnej námietke voči tomuto súd rozhodol v prospech predsedu. Diskusiám legislatívnej rady by prospelo, keby boli spísané jasnejšie pravidlá o tom, ako ich viesť. V apríli viedol predseda legislatívnej rady delegáciu zákonodarcov do Šanghaja na stretnutie vyšších úradníkov ústrednej štátnej správy, aby prediskutovali legislatívne reformy. V júni a v novembri vtrhli do budov legislatívnej rady v Hongkongu radikálni demonštranti a spôsobili zranenia viacerým zamestnancom rady a poškodili tiež časti budovy. Právny štát a súdnictvo V roku 2014 sa vo všeobecnosti právny štát rešpektoval a súdnictvo si zachovalo vysokú úroveň. Politické strany niekoľkokrát podali žaloby, ktoré mali výrazné politické dôsledky; napriek tomu však súdy naďalej ostali nezávislé a odborné a neboli ovplyvnené vonkajšími faktormi či politickými aspektmi. Známymi príkladmi boli hospodárske subjekty, ktoré požiadali o rôzne súdne príkazy, v ktorých úspešne spochybnili zákonnosť blokády ciest počas jesenných demonštrácií. Súdy postupovali podľa správnych procedurálnych krokov – obe strany mali rovnaký prístup k súdu, bola im poskytnutá právna pomoc, konanie bolo verejné a rozhodnutie súdu bolo zverejnené a dodržiavané. To, že za korupciu boli odsúdení bývalý hlavný tajomník vlády aj realitný magnát, pričom obaja ostali vo väzení až do rozhodnutia o ich odvolaniach, tiež dokazuje nestrannosť hongkonského súdnictva. Správa svetového hospodárskeho fóra o globálnej konkurencieschopnosti z roku 2014 – 2015 zaradila Hongkong na 5. miesto spomedzi 144 jurisdikcií a na prvé miesto v Ázii v nezávislosti súdnictva. Niektoré problémy stále ostávajú nevyriešené, ako napríklad ťažkosti pri prijímaní sudcov, nedostatok podporného personálu na súdoch a nízke odmeňovanie právnikov v prípadoch, kde je poskytovaná právna pomoc, najmä v prípadoch trestných činov. Zachovanie nezávislosti súdov a úplné rešpektovanie právneho štátu sú kľúčovými faktormi na to, aby bol Hongkong i naďalej považovaný za krajinu vyznávajúcu demokratické zásady, aby si udržal postavenie medzinárodného obchodného centra a aby rástol jeho význam ako centra pre arbitráž a mediáciu. Vymáhanie práva V priebehu roka 2014 sa právo a poriadok v Hongkongu celkovo zlepšili – počet trestných činov sa podľa policajného komisára Andyho Tsanga znížil o 7.1 % v porovnaní s rokom 2013. Miera trestnej činnosti ďalej klesala – zo 72 911 na 67 740 prípadov, čo je najnižší počet od roku 1997. V období občianskej neposlušnosti boli policajné operácie naďalej vysoko transparentné a až na niekoľko známych výnimiek bolo konanie polície profesionálne a použitie sily primerané. Spomenutými výnimkami je prehnané použitie slzotvorného plynu 28. septembra a prípad demonštranta z 15. októbra, ktorého zbilo sedem policajtov; tento incident bol zaznamenaný miestnou televíznou stanicou. Súdny proces so siedmimi policajtmi stále prebieha. Celkovo bolo v období protestov zadržaných 955 osôb za rôzne prečiny. Polícia sa snažila ukončiť vyšetrovanie všetkých prípadov do troch mesiacov. Do dnešného dňa bolo zatknutých 30 vedúcich predstaviteľov demonštrácií, ktorí boli prepustení až do ukončenia vyšetrovania. Úrad sťažností proti policajnému zboru dostal 1 972 sťažností, z ktorých bolo ako prípustných uznaných len 106 (zvyšné sťažnosti boli z veľkej časti podané zo strany verejnosti na základe mediálnych správ alebo videozáznamov). Členovia nezávislej rady vyšetrovania policajných sťažností (Independent Police Complaints Council) dozerali na priebeh vyšetrovaní vrátane vyšetrovania prípadu zbitého demonštranta. Boj proti korupcii Vo všeobecnosti sa má za to, že korupcia vrátane tej vo verejnej službe je pod kontrolou. Systém boja proti korupcii ostal aj naďalej rázny a silný, aj keď podľa indexu vnímania korupcie organizácie Transparency International Hongkong skĺzol o dve pozície na 17. miesto spomedzi 175 krajín. Podľa tohto prieskumu, ktorý viedla nezávislá prieskumná agentúra, len 1,5 % respondentov uviedlo, že sa za posledných 12 mesiacov stretli s korupciou. Až 81 % respondentov si myslí, že nezávislá komisia proti korupcii (Independent Commission Against Corruption, ICAC) je efektívna a 97 % verí, že si komisia zaslúži ich podporu. V roku 2014 ICAC vyšetrovala 222 ľudí v 114 prípadoch. Oproti roku 2013 sa miera usvedčenia podľa počtu páchateľov zvýšila zo 78 % na 85 %, zatiaľ čo miera usvedčenia podľa počtu prípadov narástla z 81 % na 87 %. Zo všetkých sťažností týkajúcich sa korupcie prijatých za rok 2014 sa 63 % vzťahovalo na súkromný sektor, 30 % sa týkalo ministerstiev a 7 % verejných orgánov. ICAC vyšetruje niekoľko ostro sledovaných sťažností. Jedna z nich sa týka údajných nezákonných politických darov od majiteľa firmy Next Media Jimmyho Laia niekoľkým pandemokratickým politickým stranám a politikom. Ďalšia sťažnosť sa zaoberá tým, že predseda výkonnej rady Leung Čchun-jing údajne prijal nezákonnú a nepriznanú platbu od firmy zo súkromného sektora po tom, ako nastúpil do funkcie, i keď k samotnej službe, ktorej sa platba týkala, došlo ešte predtým. Minister spravodlivosti poveril riešením tohto prípadu riaditeľa prokuratúry, aby sa pri vyšetrovaní zabránilo verejnému podozreniu zo zaujatosti alebo predpojatosti. Ďalšie vyšetrovanie sa týka obvinení proti bývalému predsedovi výkonnej rady Donaldovi Tsangovi z roku 2012. Tieto prípady budú pre ICAC a justíciu skúškou toho, či dokážu aj verejne známe korupčné prípady vyšetrovať a súdiť nezávisle, nestranne a bez prihliadania na politické dôsledky. Odsúdenie bývalého hlavného tajomníka vlády a realitného magnáta z 23. decembra naznačuje, že ICAC a justícia si plnia svoje protikorupčné povinnosti nestranne. Rovnaké príležitosti Výbor OSN pre hospodárske, sociálne a kultúrne práva 8. mája 2014 vyjadril znepokojenie a dal odporúčania o: (i) absencii komplexných inštitúcií a právnych predpisov súvisiacich s ľudskými právami; (ii) zvýšenom počte imigračných problémov a absencii ochrany pre utečencov, azylantov a migrujúcich pracovníkov; a (iii) nedostatku sociálneho bývania a rastúcich sociálnych a hospodárskych rozdieloch medzi obyvateľmi Hongkongu.

Komisia pre rovnosť príležitostí (EOC) dostala 100 000 podnetov v reakcii na verejné konzultácie o revízii antidiskriminačných právnych predpisov. EOC predloží vláde do polovice roka 2015 správu s odporúčaniami. Tiež podá odporúčania v oblasti podpory rovnakých príležitostí pre LGBTI (lesby, gejov, bisexuálne, transrodové a intersexuálne osoby) prostredníctvom právnych predpisov, ako aj praktických opatrení. Preskúmanie hongkonských právnych predpisov týkajúcich sa manželstiev osôb rovnakého pohlavia a manželstiev transrodových osôb stále prebieha. Pozitívnym krokom bolo, že po dlhodobých požiadavkách skupín presadzujúcich záujmy etnických menšín zaviedla vláda do učebných plánov osobitné opatrenia pre tých, ktorých prvým jazykom nie je čínština. Od školského roku 2014/2015 tak vláda predstavila učebný plán čínštiny ako druhého jazyka na základných a stredných školách spolu s učebnými pomôckami a nástrojmi hodnotenia. Výbor OSN pre odstránenie diskriminácie žien 23. októbra odporučil, aby Hongkong posilnil mandát Komisie žien a podporil zastúpenie žien vo verejnom a politickom živote. Výbor OSN tiež vyzval na zvýšenie úsilia v boji proti základným príčinám obchodovania so ženami a dievčatami a k prijatiu právnych predpisov proti obchodovaniu s ľuďmi. Tiež odporučil, že cudzinky pracujúce v domácnosti by mali byť viac chránené pred diskrimináciou a zneužívaním zo strany zamestnávateľov, náborových agentúr a agentúr pre sprostredkovanie zamestnania. Podnikli sa priame kroky na zlepšenie rodovej rovnosti, konkrétne tým, že sa od všetkých ministerstiev pri formulovaní vládnej politiky vyžaduje uplatňovanie hľadiska rodovej rovnosti. Vláda sa tiež zaviazala, že zvýši zastúpenie žien v poradných a verejných orgánoch z 30 na 35 %. Legislatívna rada 18. decembra prijala dodatok k zákonu o zamestnaní, ktorý oprávňuje mužských zamestnancov v súkromnom sektore na otcovskú dovolenku v trvaní do troch dní. Médiá Prvý index slobody tlače v Hongkongu bol uverejnený 23. apríla. Ukázalo sa, že novinári hodnotili slobodu tlače indexom 42 z možných 100, zatiaľ čo verejnosť ju hodnotila o niečo lepšie indexom 49,4. Veľké znepokojenie i naďalej vyvolávala autocenzúra. Novinári hodnotili autocenzúru stupňom 6,9 na stupnici od 0 po 10 (pričom 10 znamenalo „veľmi častá“); verejnosť ju hodnotila indexom 5,4. Novinári označili mieru nátlaku od majiteľov alebo manažmentu na úrovni 6,5, verejnosť ju pre porovnanie hodnotila indexom 6,2. V júli 2014 Združenie novinárov Hongkongu zverejnilo svoju 21. výročnú správu s názvom „Sloboda tlače v obkľúčení – vážne ohrozenie slobody prejavu v Hongkongu“. Podľa tejto správy bol rok 2014 pre slobodu tlače najtemnejším za niekoľko posledných desaťročí. Odohralo sa viacero útokov na novinárov vrátane februárového brutálneho útoku na bývalého hlavného redaktora Ming Pao Daily News Kevina Laua, niekoľkí novinári boli vyhodení a ďalších s kritickými názormi preradili k menej citlivým témam; toto všetko vytvorilo tlak na vydavateľskú celistvosť publikácií. Združenie zaznamenalo v období od 22. septembra do 29. októbra 24 útokov na novinárov a obvinilo políciu z nadmerného použitia sily a obmedzovania médií. Predseda výkonnej rady a vláda Hongkongu 26. októbra dôrazne odsúdili incident, pri ktorom neznámi útočníci napadli novinárov. Majiteľ opozičných médií Jimmy Lai bol obeťou niekoľkých útokov vrátane útoku podpaľačov koncom roka 2014. Vážne obavy o slobodu elektronických médií boli vyjadrené po tom, ako hongkonská vláda rozhodla neposkytnúť televíznu licenciu na nespoplatnené vysielanie jednému z najinovatívnejších žiadateľov, The Hong Kong Television Network. Medzinárodné skupiny taktiež poukázali na zhoršenie slobody tlače v Hongkongu. Organizácia Reportéri bez hraníc umiestnila Hongkong svetovo na 61. miesto v hodnotení slobody tlače. Pre porovnanie: v roku 2013 bol Hongkong na 58. a v roku 2002 na 18. mieste. Poznamenala tiež, že „narastajúci hospodársky význam umožňuje Číne rozšíriť svoj vplyv na médiá v Hongkongu, Macau a Taiwane. [...] Nezávislosť médií je na týchto troch územiach v súčasnosti v ohrození“. Hoci hongkonské médiá i naďalej fungujú slobodne a dávajú slovo širokej škále názorov, politický a spoločenský tlak by mohol predstavovať riziko pre nezávislosť redakcií. Rovnako vyvolávajú obavy aj rôzne (niekedy vážne) násilné činy páchané na novinároch, ktoré si vyžadujú stálu osobitnú pozornosť úradov. Hospodársky vývoj Hongkong ako medzinárodné centrum financií a obchodu vo východnej Ázii neprestával prosperovať, keďže využíva rýchlo sa rozvíjajúce čínske a ázijské hospodárstvo. Ostal jedným z popredných svetových trhov obchodovania s cennými papiermi a súkromným kapitálom, správy aktív a devízových trhov. Koncom roku 2014 sa Hongkong radil ako tretí najväčší akciový trh v Ázii a siedmy najväčší na svete v trhovej kapitalizácii. Takisto bol druhým najväčším strediskom súkromného kapitálu v Ázii a koncom septembra 2014 spravoval približne 21 % z celkového kapitálu v regióne. Podľa trojročného prieskumu Banky pre medzinárodné zúčtovanie bol Hongkong piatym najväčším devízovým trhom na svete s čistým denným obratom menových transakcií až 275 miliárd USD v roku 2013. Čo sa týka získavania kapitálu (prvotné kótovanie na burze), Hongkong sa v roku 2014 po prívale uzavretých obchodov na konci roka vyšvihol na druhé miesto hneď za New York. Krajina je tiež jedným z najväčších príjemcov a zdrojov priamych zahraničných investícií (PZI) na svete. Podľa správy o svetových investíciách Konferencie OSN pre obchod a rozvoj za rok 2014 bol Hongkong po Číne druhým najväčším príjemcom PZI v Ázii a tretím najväčším zdrojom PZI v Ázii po Japonsku a Číne. K úspechu Hongkongu prispeli jeho inštitúcie, poloha a expertíza v oblasti služieb, podporené zásadami právneho štátu. V roku 2014 došlo k užšej hospodárskej integrácii s pevninovou Čínou, ktorá súvisela so súčasným rozvojom offshore podnikania v RMB, s prepojením hongkonskej a šanghajskej burzy a so značnými investíciami podnikov pevninovej Číny v Hongkongu. Hongkongu sa podarilo udržať si vysoké umiestnenie v mnohých svetových prieskumoch, ktoré merajú ekonomickú slobodu a konkurencieschopnosť. V roku 2014 sa hrubý domáci produkt Hongkongu v reálnom vyjadrení zvýšil o 2,3 % oproti 2,9 % v roku 2013. Rast bol poháňaný najmä domácou spotrebou a vývozom služieb. Miera nezamestnanosti na odolnom pracovnom trhu krajiny ostala na úrovni 3,3 % a menej počas väčšej časti roka. Inflácia spotrebiteľských cien stúpla v roku 2014 o 4,4 %. Celkový vývoz tovaru vzrástol v roku 2014 medziročne o 3,2 % po 3,6 % náraste v roku 2013. Celková návštevnosť sa zvýšila o 12 % na 60,8 milióna v roku 2014. Tvrdenia, že hnutie Occupy Central malo vplyv na ekonomiku Hongkongu, hospodárske údaje nepotvrdili, hoci spoločnosti sídliace v zónach demonštrácií počas nich trpeli. Sektor maloobchodu sa spomalil dávno pred demonštráciami – nákupy populárnych luxusných položiek ako napríklad šperkov a hodiniek zo strany turistov zaznamenali dvojciferný pokles v dôsledku spomalenia čínskej ekonomiky a boja proti korupcii v pevninovej Číne. Hospodárske vzťahy medzi Hongkongom a pevninovou Čínou sa naďalej prehlbovali prostredníctvom obchodu a cezhraničných investícií a rozvoja Hongkongu ako centra offshore podnikania v RMB. Do Hongkongu smerovalo najväčšie množstvo vkladov v RMB mimo Číny – v roku 2014 prevýšili 1 bilión CNY. Po udelení súhlasu od ústrednej vlády hongkonský menový orgán v novembri 2014 zrušil denný výmenný limit 20 000 RMB/CNY osobám s pobytom v Hongkongu. Táto regulačná zmena pripravila cestu pre slobodný tok RMB medzi trhmi na pevnine i offshore a očakáva sa, že pomôže k výraznejšiemu rastu offshore devízového trhu v RMB. Hoci má Hongkong obrovskú výhodu prvenstva v tejto oblasti, konkurencia stúpa, keďže ústredná vláda postupne spúšťa podnikanie v RMB aj v iných finančných centrách. Hongkong stále ostáva testovacou základňou pre čínske reformy kapitálového trhu. Prepojenie akciových trhov Šanghaja a Hongkongu (Stock Connect) sa spustilo 17. novembra 2014.

Tento pilotný projekt je programom vzájomného prístupu na trh, pomocou ktorého môžu investori v Hongkongu a v pevninovej Číne na svojich vlastných trhoch obchodovať a zúčtovať akcie kótované na druhom trhu prostredníctvom výmenného a zúčtovacieho strediska. Napriek tomu, že sa obchod na začiatku rozbiehal pomaly, dá sa očakávať, že keď projekt narastie a vyformuje sa, zvýši čínske investície v Hongkongu a naopak. Rovnako sa očakáva, že povedie k väčšej integrácii čínskeho kapitálového trhu do svetového hospodárstva. Tento projekt potvrdil vedúcu pozíciu Hongkongu ako offshore RMB centra. Hongkong a Čína okrem finančnej spolupráce podpísali v rámci dohody o užšom hospodárskom partnerstve (Closer Economic Partnership Arrangement, CEPA) 18. decembra podružnú dohodu o liberalizácii obchodu so službami medzi provinciou Kuang-tung a Hongkongom. Dohoda bola prezentovaná ako vzor základnej liberalizácie obchodu so službami pre celú Čínu. Ústredná vláda v roku 2011 oznámila, že jej cieľom je základná liberalizácia obchodu so službami medzi pevninovou Čínou a Hongkongom pred skončením obdobia 12. národného päťročného plánu v roku 2015. Pokiaľ ide o vonkajšie vzťahy, Hongkong zohrával v rámci Svetovej obchodnej organizácie (WTO) aktívnu úlohu a naďalej sa usiloval o liberalizáciu svetového trhu. V tejto súvislosti bol Hongkong prvým členským štátom WTO, ktorý upovedomil WTO o tom, že všetky ustanovenia v oddiele I dohody o uľahčení obchodu sú vymedzené ako záväzky kategórie A. Hongkong sa tiež zúčastnil rokovaní o rozšírení Dohody o obchode s produktmi informačných technológií, dohody o obchode so službami a dohody o environmentálnych tovaroch. Takisto začal v júli 2014 rokovania so združením národov juhovýchodnej Ázie s cieľom rozšíriť svoju existujúcu sieť dohôd o voľnom obchode. Hongkonská vláda sa zaviazala zachovať udržateľný hospodársky rast, ktorý je predpokladom pre riešenie problémov s bývaním, chudobou, starnutím obyvateľstva a environmentálnych problémov. Po tom, čo boli v roku 2013 zverejnené prvé údaje o hranici chudoby v oblasti, ktoré poukázali na 15,2 % mieru chudoby, sa cieľom vládnej politiky stalo zvýšenie zamestnanosti a zlepšenie systému sociálneho zabezpečenia. Konkrétnymi opatreniami na zmiernenie chudoby bol v roku 2014 projekt príspevkov pre rodiny s nízkym príjmom a jednorazová dotácia pre skupiny s nízkym príjmom. Pilotný projekt poukazov na zdravotnú starostlivosť pre staršie osoby sa v roku 2014 zdvojnásobil na 2 000 HKD a starším občanom boli udelené nové zľavy na verejnú dopravu. Vláda zakúpila miesta v opatrovateľských zariadeniach v meste Šen-čen a rokovala o ďalších podobných dohodách v iných miestach na pevnine.

Tajomník pre finančné záležitosti John Tsang sa vo svojom rozpočte na rok 2014 – 2015 prvýkrát zmienil o tzv. „Future Fund“ (Fond do budúcnosti) – schéme, prostredníctvom ktorej by bola v období dlhodobého deficitu financovaná infraštruktúra. Hongkong sa tradične teší silnej rozpočtovej pozícii s vyrovnaným rozpočtom a značnými rezervami. Tsang však varoval pred problémom dlhodobej fiškálnej stability. Upozornil na to, že Hongkong sa môže o 7 – 15 rokov dostať do štrukturálneho deficitu po tom, čo ekonomika dozreje a spomalí sa starnutím obyvateľstva. Vláda začala skúmať možnosti riešenia starnutia obyvateľstva, ako napríklad ochranu dôchodku a dobrovoľný systém zdravotného poistenia. Ceny obytných nehnuteľností v Hongkongu za posledných päť rokov vytrvalo stúpali, čím sa stali jednými z najvyšších na svete. Dopyt bol zapríčinený kombináciou nízkych úrokových sadzieb a stability meny, zatiaľ čo ponuka pozemkov pod kontrolou vlády sa postupne znižuje. Na zníženie dopytu bol v rokoch 2010 – 2013 zavedený súbor administratívnych opatrení vrátane kolkových poplatkov pri obchodovaní s nehnuteľnosťami. Aj napriek tomu však v roku 2014 ceny osbytných nehnuteľností naďalej stúpali, aj keď pomalšie. Ceny nehnuteľností stále ostávajú pre väčšinu mladých ľudí nedosiahnuteľné. Rýchly rast cien nehnuteľností prispel k zväčšeniu rozdielov v bohatstve. Vláda zaviedla novú dlhodobú stratégiu bývania, ktorá sa zameriava na pomoc všetkým, ktorí potrebujú prístup k finančne dostupnému bývaniu. V priebehu nasledujúcich 10 rokov chce vláda poskytnúť 470 000 nových jednotiek, z čoho sociálne bývanie by tvorilo 60 %. Inovácie a technológie boli označené za piliere podpory hospodárskeho rozvoja v oblasti finančných služieb, cestovného ruchu, obchodu a logistiky, odborných služieb a iných služieb súvisiacich s výrobou. Vláda im pomohla tým, že podporila regulačné prostredie priaznivé pre podnikanie a investovala do infraštruktúry. Vo veľkom sa investovalo do dopravných sietí vrátane mosta medzi Hongkongom, Ču-chaj a Macaom, hongkonskej časti rýchleho železničného prepojenia medzi Kantonom, Šen-čenom a Hongkongom a rozšírenia systému hromadnej železničnej dopravy v rámci mesta. Zatiaľ čo Hongkong ostáva vysoko konkurencieschopný vo svojich kľúčových oblastiach, zo strany pevninových metropol ako Šanghaj a Šen-čen, ale aj iných medzinárodných finančných centier čelí zvýšenej konkurencii. Obmedzená ponuka pozemkov, infraštruktúrne limity a rastúce náklady práce znamenajú, že je čoraz dôležitejšie, aby hongkonskí poskytovatelia služieb konkurovali v kritériách ako kvalita, rýchlosť a inovácia. Čo sa týka regulačnej stránky, Hongkong sa usiloval udržať si spravodlivé a konkurencieschopné podnikateľské prostredie. V roku 2014 došlo k viacerým regulačným zmenám – konkrétne sa zaviedlo nariadenie o hospodárskej súťaži, vydali sa nové oznámenia o zdaňovaní a vyvinulo sa úsilie na boj proti praniu špinavých peňazí. Prvý komplexný zákon o hospodárskej súťaži v Hongkongu bol schválený legislatívnou radou v roku 2012. V roku 2013 bola založená komisia pre hospodársku súťaž a účinnosť nadobudli ustanovenia týkajúce sa súdu pre hospodársku súťaž. V roku 2014 hongkonská komisia pre hospodársku súťaž a úrad pre komunikáciu zverejnili návrh usmernení k vykonávaniu nariadenia o hospodárskej súťaži. V septembri 2014 Hongkong oznámil zosúladenie s novým globálnym štandardom pre automatickú výmenu informácií s cieľom posilniť daňovú transparentnosť a bojovať proti cezhraničným daňovým únikom. Hongkonská vláda uviedla, že prvé výmeny informácií o daniach by sa mohli uskutočniť do konca roku 2018, ak súvisiaci zákon prejde legislatívnym procesom do roku 2016. Hongkong tiež pokračoval v prehodnocovaní svojich právnych a regulačných požiadaviek v oblasti boja proti praniu špinavých peňazí. Ako člen Finančnej akčnej skupiny (FATF) bude Hongkong dôkladne preverený v roku 2018. Pri poslednom hodnotení v roku 2008 bol Hongkong označený ako čiastočne spĺňajúci normy FATF, takže existoval priestor na zlepšenie. V októbri 2012 však FATF uviedla, že Hongkong „dosiahol výrazný pokrok v riešení zistených nedostatkov“. Domnieva sa tiež, že dohľad nad bojom proti praniu špinavých peňazí v Hongkongu bol účinný v oblasti bankovníctva, poisťovníctva a cenných papierov, ale slabý či vôbec žiadny v mnohých nefinančných oblastiach, napríklad majetkovej. Bilaterálne vzťahy a spolupráca medzi EÚ a Hongkongom V roku 2014 EÚ a Hongkong naďalej rozvíjali a posilňovali svoje bilaterálne vzťahy. EÚ aj naďalej ostala druhým najväčším obchodným partnerom Hongkongu po pevninovej Číne, zatiaľ čo Hongkong zohrával dôležitú úlohu ako obchodné centrum a kľúčová trasa pre obojstranné obchodné a investičné toky medzi EÚ a pevninovou Čínou. Dvojstranný obchod s tovarmi medzi EÚ a Hongkongom zaznamenal v roku 2014 mierny 1 % pokles na 45,3 miliardy EUR; EÚ mala obchodný prebytok v objeme 24 miliárd. V Hongkongu bolo i naďalej najviac zahraničných spoločností s pôvodom z EÚ, spolu až 1 937. Podniky z EÚ pôsobia v širokej škále odvetví, najmä vo finančných a obchodných službách, obchode, logistike, stavebníctve a maloobchode. Spoločnosti z EÚ sú v Hongkongu kľúčovými hráčmi v bankovníctve, poisťovníctve a sektore cenných papierov. V dôsledku toho v Hongkongu žije a pracuje veľké množstvo Európanov, pričom najväčšie zastúpenie majú obyvatelia Spojeného kráľovstva a Francúzska. Vzťahy medzi EÚ a Hongkongom v oblasti investícií aj naďalej prekvitali. V roku 2013 dosiahol odlev priamych zahraničných investícií (PZI) z EÚ do Hongkongu výšku 10 miliárd EUR; prílev priamych zahraničných investícií z Hongkongu do EÚ dosiahol 3,9 miliardy EUR. Celkový stav priamych zahraničných investícií EÚ v Hongkongu mal koncom roka 2013 objem 88,5 miliardy EUR a celkový stav PZI Hongkongu v EÚ bol v tom istom období 46,2 miliardy EUR. Hongkong ostáva kľúčovou trasou pre obchod a investície medzi EÚ a pevninovou Čínou a ako taký poskytuje hospodárskym subjektom EÚ cenné príležitosti. Tým, že spoločností EÚ zaregistrovaných v rámci dohody o užšej hospodárskej spolupráci (CEPA) medzi Hongkongom a pevninovou Čínou ako poskytovatelia služieb v Hongkongu je pomerne veľa, EÚ je najvýznamnejším zdrojom zahraničných spoločností využívajúcich CEPA. Vzhľadom na potenciál, ktorým CEPA disponuje, sa Hongkong a EÚ zapoja do pravidelnej výmeny informácii o vývoji CEPA a preskúmajú spôsoby, ako maximalizovať príležitosti pre spoločnosti a investorov z EÚ. Ôsmy štruktúrovaný dialóg medzi EÚ a Hongkongom sa uskutočnil 11. novembra 2014 v Bruseli v rámci oficiálnych bilaterálnych vzťahov. Hlavnými témami programu boli hospodárska politika, regulačný režim vo finančnom sektore, posilnenie ochrany práv duševného vlastníctva a rozhodnutie Hongkongu uplatňovať nový globálny štandard pre automatickú výmenu finančných informácií pri daňových otázkach. Strany tiež rokovali o nových strednodobých cieľoch, aby sa vzťahy posunuli vpred. V roku 2014 sa uskutočnilo viacero návštev na vysokej úrovni z radov inštitúcií EÚ do Hongkongu. Európsky komisár pre vnútorný trh a služby Michal Barnier navštívil Hongkong v januári a európsky komisár pre dane, clá, štatistiku, audit a boj proti podvodom Algirdas Šemeta v máji. Jeho návšteva prispela k pozitívnemu vývoju v Hongkongu v dvoch oblastiach: v oblasti automatickej výmeny finančných informácií v daňových otázkach a colnej spolupráci a pri presadzovaní práv duševného vlastníctva. V januári navštívila Hongkong delegácia poslancov Európskeho parlamentu. Predseda výkonnej rady OAO Hongkong Leung Čchun-jing v máji navštívil Brusel, kde sa stretol s predsedom Európskej rady Hermanom Van Rompuyom a predsedom Európskej komisie Josém Manuelom Barrosom. Štátny tajomník pre vzdelávanie Eddie Ng Hak-kim a tajomník pre finančné služby a štátnu pokladnicu profesor KC Čchan tiež v roku 2014 navštívili Brusel a stretli sa so svojimi partnermi v EÚ. EÚ a Hongkong sa dohodli, že budú pracovať na akčnom pláne s cieľom ďalšieho rozvoja colnej spolupráce v boji proti medzinárodnému obchodu s tovarmi, ktoré porušujú práva duševného vlastníctva, v celom dodávateľskom reťazci.